Suomessa on todettu 50 uutta koronavirustartuntaa, kertoo Terveyden ja hyvinvoinnin laitos THL. Tartuntoja on todettu tähän mennessä yhteensä 109.

Helsingin ja Uudenmaan sairaanhoitopiiri Hus kertoi aiemmin torstaina, että henkilöstössä on ilmennyt koronavirustartunta.

Tartunta todettiin Meilahden sairaalan sydänkirurgilla. Hän oli ollut matkalla Itävallassa Tirolin alueella ja tullut maanantaina töihin tuntien itsensä terveeksi.

Hänen oireensa olivat alkaneet päivän aikana, Hus kertoo. Häneltä otettiin näyte tiistaina, eikä hän ollut tuolloin enää töissä.

Koronavirustartunnalle altistui yhteensä 28 työntekijää. He ovat kaikki kotikaranteenissa.

Karanteenissa on tällä hetkellä viisitoista lääkäriä ja kolmetoista hoitohenkilökuntaan kuuluvaa.

Altistukset ovat kohdistuneet pääosin Husin sydänkirurgiaan. Husin mukaan puolet aikuisten sydänkirurgeista on kotikaranteenissa.

Hus toteaa, että kiireellinen toiminta pystytään edelleen turvaamaan. Sairaanhoitopiiri sanoo olleensa varalta yhteydessä myös Turun, Tampereen sekä Kuopion yliopistollisiin sairaaloihin.

Sydän- ja keuhkokeskuksen toimialajohtaja Antti Vento sanoo, että joitakin toimenpiteitä joudutaan perumaan tältä ja ensi viikolta.

Tartunnalle altistui Husin tiedotteen mukaan lisäksi kuusi potilasta ja heidän omaistaan. Heihin ollaan Husin mukaan yhteydessä. Osa potilaista on sairaalassa ja osa kotona.

Pohjois-Pohjanmaalla 17 uutta tartuntaa

Hus kertoi torstaina myös, että sairaanhoitopiirin alueella on todettu eilen keskiviikkona 14 uutta koronavirustartuntaa, henkilöstöön kuuluva heidän joukossaan. Kaikkiaan Husin alueella on todettu torstaiaamupäivään mennessä 46 koronavirustapausta.

Hus kertoi uusista tartunnoista tiedotustilaisuudessa, jonka voi katsoa tämän jutun kuvaa klikkaamalla.

Myös muut sairaanhoitopiirit ovat kertoneet torstaiaamuna uusista koronavirustartunnoista.

Pohjois-Pohjanmaan sairaanhoitopiiri kertoi iltapäivällä, että alueella on todettu torstaina 17 uutta koronavirustartuntaa. Tartunnat on todettu samasta Itävallassa epidemia-alueella vierailleesta seurueesta. Sairaanhoitopiirin mukaan kaikki tartunnan saaneet ovat hyvässä kunnossa ja hyvin lieväoireisia.

Aamupäivällä Pirkanmaan sairaanhoitopiiri kertoi, että Pirkanmaalla on todettu keskiviikkoillan ja torstaiaamun aikana neljä uutta tartuntaa, kertoo sairaanhoitopiiri tiedotteessa. Kaikki tartunnat liittyvät suoraan epidemia-alueeksi luokitellulla Itävallan Tirolin alueella. Sairaanhoitopiirin mukaan tapauksissa on paljon altistuneita ja tilannekuvan luominen on kesken.

Keski-Suomen sairaanhoitopiiri kertoi torstaina aamupäivällä, että sairaanhoitopiirin alueella on todettu kaksi uutta koronavirustartuntaa. Toinen tartunnoista on saatu Suomessa ja toinen Pohjois-Italiassa. Sairaanhoitopiirin mukaan molemmat potilaat ovat hyväkuntoisia ja kotona eristyksessä.

Varsinais-Suomessa on todettu kaksi uutta koronavirustartuntaa. Toinen tartunnan saaneista on työikäinen mies, joka on tullut Suomeen Tirolin alueelta Itävallasta. Hän on eristyksessä ja hyvävointinen, kertoo sairaanhoitopiiri.

Suomessa on todettu torstaina lähes 40 uutta koronavirustartuntaa. Suomessa on tähän mennessä todettu siis 104 koronavirustartuntaa.

Hallituksella tiedotustilaisuus kello 13.45

Myös hallitus pitää koronavirustilanteesta tänään tiedotustilaisuuden. Se pidetään valtioneuvoston linnassa kello 13.45 alkaen.

Yle käsittelee koronavirustilannetta suorassa lähetyksessä kello 13.15 alkaen TV1:ssä ja verkkosivuilla ja näyttää lähetyksessä hallituksen tiedotustilaisuuden.

Lue lisää:

Lue tästä kaikki tuoreimmat tiedot koronaviruksesta

Koronavirus laajeni uuteen kouluun Kangasalla, tartunta Itävallan matkalta: Paljon altistuneita koulussa ja harrastuksissa, määrää ei tiedetä

Tampereen lääkäripäivät peruu 3 000 lääkärin tapaamisen koronavirusriskin takia, myös hoitajat peruivat